section_heading: Današnja zgrada
paragraph_text: Sedamdesetih i osamdesetih godina 20. st. crkva je obnavljana. God. 1986. započelo je umjetničko uređenje crkve pod vodstvom kipara Zdenka Grgića. Iste godine po njegovu nacrtu izvedena su tri umjetnička prozora (vitraila) u prezbiteriju (Rođenje, Raspeće, Uskrsnuće), dok je ostalih sedam na biblijske teme izvedeno 1988. god. On je također izradio tri reljefa u bakru sa šest tema iz Isusova života i oltarnu menzu (1986. god.), te postaje križnoga puta u kombinaciji s dodatnih šest tema iz Isusova života (reljefi u drvetu, 1987. god.). Najzad god. 1990. Grgić je u prezbiteriju izveo mozaik (300 x 615 cm) posvećen Gospi. God. 1996. postavljena su još dva reljefa u bakru Navještenje i Emaus a 2003. godine izrađen je i postavljen ispred crkve brončani Kristov kip, također djelo Zdenka Grgića. S unutarnjih zidova crkve, zidanih grubo tesanim kamenom, skinuta je žbuka. Zahvaljujući svemu tomu taj je sakralni prostor dosegao visoku estetsku razinu.